雪中張仲庠惠十詩老懶不能追逐戲答古風兼簡陳伯茂
作者：章甫
朝代：宋

paragraphs: 愛君詩好韻倔奇，快如天馬不容羈。
惜君有錢不沽酒，盡日苦吟難療饑。
我生真成錯料事，陳子生涯畧相似。
敢持短兵與君接，笑我老來長退怯。
空山一夜雪盈階，軒窗晃耀如瑶臺。
尊中尚喜有餘綠，紅潮兩頰心悠哉。
安得萬里江，變作葡萄醅。
笑呼姮娥共起舞，夜闌更酌北斗杯。
一醉三千年，從教海水揚塵埃。
妻孥笑我言，此樂恐未諧，典衣且復沽茅柴。
淮南有薄田，與汝歸去來。
願身長健眉長開，好插梅花醉幾回。